Xulio Viejo, miembru del Seminariu de Filoloxía Asturiana, afirma que la ufierta docente d'asturianu na Universidá d'Uviéu -minor de Filoloxía, mención de Maxisteriu y máster de secundaria- ye digna «pero meyorable». Asina, el profesor esplica que más allá de la estructura de graos, «hai otres posibilidaes que taría bien, polo menos, dir sondiando, al traviés de postgraos, cursos d'estensión universitaria o la Casa de les Llingües».    Otra manera, señala  que lo mesmo tamién ye válido pa la inexistente formación de profesores d'asturianu pa Educación Infantil: «Que dende esi grau pueda accedese tamién a la mención d'asturianu en Formación de Profesoráu depende simplemente d'un axuste técnicu que va poder decidise en cualquier momentu, y que yera bono y conveniente». Viejo, preguntáu por si nestos momentos de la institución académica salen profesores formaos pa impartir marteries n'asturianu, diz que «sal el que sal, que ye una manera diplomática de dicir que  normalmente non». Con too, añade que son de ponderar los estudiantes que llogren facese unos grandes maestros pol so propiu trabayu y méritu, «que son unos cuantos».    Esti espertu de l'asturianística afirma qu'él quier pensar que dientro de la Universidá d'Uviéu hai un voluntá común y xeneral de buscar un tratamientu d'escelencia pal asturianu a tolos niveles, «con independencia de los discursos, estratexes o actitúes poles que caún pueda tirar en cada momentu, o de les querencies o tirries de  caún». Sicasí, apunta que dalgo diferente ye como pue plasmase eso: «Por exemplu nunos planes d'estudiu, que siempre tienen un procesu d'ellaboración difícil y trabayosu, básicamente porque dependen tamién d'otres persones o de circunstancies que non siempre favorecen esos oxetivos d'escelencia pal asturianu que toos deseamos».